*ТӨСӨЛ*

**ХУРЛЫН ТӨЛӨӨЛӨГЧИЙГ ЭГҮҮЛЭН ТАТАХ ЖУРАМ**

1. **Нийтлэг зүйл**

Энэхүү журмын зорилт нь аймаг, сум, нийслэл, дүүргийн иргэдийн Төлөөлөгчдийн Хурлын төлөөлөгч (цаашид Хурлын төлөөлөгч гэх)-ийг сонгогчдын саналаар эгүүлэн татах үндэслэл, нарийвчилсан журмыг тогтооход оршино.

Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 42 дугаар зүйлд заасан Хурлын төлөөлөгчийг эгүүлэн татах ажлыг зохион байгуулахад энэхүү журмыг баримтална.

1. **Хурлын төлөөлөгчийг эгүүлэн татах эрх**
   1. Хурлын төлөөлөгчийг эгүүлэн татах эрх нь төлөөлөгчийн үүргээ биелүүлж байгаад нь сонгогчдоос хяналт тавих нэг хэрэгсэл мөн.
   2. Хурлын төлөөлөгчийг эгүүлэн татах эрх нь зөвхөн тухайн төлөөлөгчийг сонгосон тойргийн сонгогчдод хадгалагдана.
   3. Хурлын төлөөлөгчийг эгүүлэн татах эрхийг зөвхөн холбогдох хуульд болон энэхүү журамд заасан үндэслэлээр хэрэгжүүлнэ.
   4. Тухайн төлөөлөгчийн бүрэн эрхийг хүлээн зөвшөөрснөөс хойш 12 сарын дотор, түүнчлэн сонгууль болох хүртэл 6 сарын дотор эгүүлэн татах эрхийг хэрэгжүүлэхийг хориглоно.
2. **Нэр томъёоны тодорхойлолт**
   1. Энэ журамд хэрэглэсэн дараах нэр томъёог дор дурдсан утгаар ойлгоно:
      1. “Хурлын төлөөлөгчийг эгүүлэн татах” – тойргийн сонгогчдоос Хурлын төлөөлөгчийг бүрэн эрхээ хэрэгжүүлж чадахгүй байгаа гэж үзээд энэ журамд заасны дагуу тухайн тойрогт явуулсан санал хураалтын дүнгээр Хурлын төлөөлөгчийн бүрэн эрхийг хугацаанаас нь өмнө дуусгавар болгох;
      2. “Эгүүлэн татах үндэслэл” – энэ журамд заасан Хурлын төлөөлөгчийг эгүүлэн татах асуудлыг үүсгэх нөхцөл
      3. “Хурлын төлөөлөгчийг эгүүлэн татах асуудлыг санаачлах” – Хурлын төлөөлөгчийг эгүүлэн татах талаар тухайн төлөөлөгчийн сонгогдсон тойргийн сонгогчдоос санаачлах
3. **Хурлын төлөөлөгчийг эгүүлэн татах санал хураалтыг явуулах зарчим**
   1. Хурлын төлөөлөгчийг эгүүлэн татах санал хураалтад тухайн тойргийн нутаг дэвсгэрт байнга оршин сууж байгаа, Монгол Улсын сонгуулийн эрх бүхий иргэн нийтээрээ, чөлөөтэй, шууд сонгох эрхийн үндсэн дээр саналаа нууцаар гаргаж оролцоно.
   2. Монгол Улсын иргэн Хурлын төлөөлөгчийг эгүүлэн татах санал хураалтад оролцох нь сайн дурын үндсэн дээр хэрэгжинэ. Хэн ч түүнийг санал хураалтад оролцох буюу эс оролцохыг албадаж болохгүй бөгөөд саналаа өөрөө чөлөөтэй гаргах эрхтэй.
   3. Хурлын төлөөлөгчийг эгүүлэн татах санал хураалтыг аливаа сонгуулийн санал хураалттай нэгэн зэрэг явуулахыг хориглоно.
   4. Санал хураалтыг бэлтгэх, эрхлэн явуулах, санал тоолох болон санал хураалтын дүн гаргах үйл ажиллагаа нь нээлттэй, ил тод байна.
   5. Санал хураалтын үр дүнд Хурлын төлөөлөгчийг эгүүлэх татах шийдвэр гараагүй бол тухайн төлөөлөгчийг эгүүлэн татах санал хураалтыг 12 сарын туршид дахин явуулахгүй.
   6. Иргэд Хурлын төлөөлөгчийг эгүүлэн татах үндэслэл болон эгүүлэн татах асуудалд хамаарах аливаа үйл ажиллагааны талаарх холбогдох мэдээллийг олж авах эрхтэй байна.
4. **Хурлын төлөөлөгчийг эгүүлэн татах санал хураалтад оролцох эрх**
   1. Хурлын төлөөлөгчийг эгүүлэн татах санал хураалтад, түүнчлэн эгүүлэн татахтай холбоотой хууль тогтоомжид нийцсэн аливаа үйл ажиллагаанд тухайн тойргийн нутаг дэвсгэрт байнга оршин сууж байгаа, Монгол Улсын сонгуулийн эрх бүхий иргэн оролцох эрхтэй.
   2. Тухайн Хурлын төлөөлөгчийг эгүүлэн татах санал хураалтад тухайн тойргийн нутаг дэвсгэрт байнга оршин сууж байгаа, Монгол Улсын сонгуулийн эрх бүхий иргэн нь үндэс, угсаа, хэл, арьсны өнгө, хүйс, нийгмийн гарал, байдал, хөрөнгө чинээ, эрхэлсэн ажил, албан тушаал, шашин шүтлэг, үзэл бодол, боловсролоор ялгаварлагдахгүйгээр оролцох эрхтэй.
   3. Эрх зүйн чадамжгүй нь шүүхийн шийдвэрээр тогтоогдсон, эсхүл хорих ял эдэлж байгаа иргэн санал хураалтад оролцох эрх эдлэхгүй.
   4. Иргэний саналаа гаргах эрхийг хууль бусаар хязгаарлахыг хориглоно.
   5. Монгол Улсын иргэн Хурлын төлөөлөгчийг эгүүлэн татах, эсхүл эгүүлэн татахгүй байх саналаа өөрийн биеэр гаргана.
5. **Хурлын төлөөлөгчийг эгүүлэн татах үйл ажиллагааг зогсоох үндэслэл**
   1. Хурлын төлөөлөгчийг эгүүлэн татах үйл ажиллагааг дараах үндэслэлээр зогсооно. Үүнд:
      1. Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 36 дугаар зүйлийн 36.1.1-д заасны дагуу Хурал өөрөө тарах шийдвэр гаргасан бол;
      2. Хурлын тухайн төлөөлөгчийн бүрэн эрхийг Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 41 дүгээр зүйлд заасны дагуу хугацаанаас нь өмнө дуусгавар болгосон бол;
      3. Хурлын төлөөлөгчийг эгүүлэн татах асуудлыг санаачилсан этгээдээс тухайн Хуралд гаргасан эгүүлэн татах үйл ажиллагааг зогсоох тухай хүсэлтийн дагуу эгүүлэн татах үйл ажиллагааг зогсоох тухай Хурлын тогтоол гарсан бол
6. **Хурлын төлөөлөгчийг эгүүлэн татах үндэслэл**
   1. Хурлын төлөөлөгчийг дараах үндэслэлийн аль нэгээр эгүүлэн татаж болно. Үүнд:
      1. Хурлын төлөөлөгчийн бүрэн эрхийг хэрэгжүүлж чадахгүй байгаа;
      2. Хууль, тухайн Хурлын шийдвэрийг зөрчсөн;
      3. Тухайн тойргийн сонгогчдын итгэлийг алдсан;
      4. Хурлын төлөөлөгчийн ёс зүйн дүрмийг удаа дараа, ноцтой зөрчсөн
   2. Энэхүү журамд зааснаас бусад үндэслэлээр Хурлын төлөөлөгчийг эгүүлэн татах асуудлыг санаачилж болохгүй.
7. **Хурлын төлөөлөгчийн бүрэн эрхийг хэрэгжүүлэхгүй байх**
   1. Хурлын төлөөлөгчийн бүрэн эрхийг хэрэгжүүлэхгүй байх гэдэгт Хурлын төлөөлөгчөөс санаатайгаар, хүндэтгэн үзэх шалтгаангүйгээр, Хурлын төлөөлөгчийн хуульд заасан бүрэн эрхийг хэрэгжүүлэхгүй байхыг ойлгоно. Үүнд Хурлын хуралдаанд оролцохгүй байх, Хурлын хороо, түр хорооны үйл ажиллагаанд оролцохгүй байх, холбогдох байгууллагын шийдвэрээр түүнд өгсөн үүрэг даалгаврыг биелүүлэхгүй байх мөн хамаарна.
   2. Хурлын төлөөлөгчийн бүрэн эрхийг хүндэтгэн үзэх шалтгаангүй, удаа дараа, санаатайгаар хэрэгжүүлэхгүй байгаа баримтыг тухайн Хурлын шийдвэрээр тогтооно.
8. **Хууль, тухайн Хурлын шийдвэрийг зөрчих**
   1. Хууль, тухайн Хурлын шийдвэрийг зөрчих гэдэгт Хурлын төлөөлөгч нь Монгол Улсын хууль, тухайн Хурлын шийдвэрийг удаа дараа, эсхүл ноцтой зөрчсөнийг шүүх болон бусад эрх бүхий байгууллагаас тогтоосон буюу баталгаажуулсан тохиолдлыг ойлгоно.
   2. Эгүүлэн татсанаар хууль зөрчсөний хариуцлагаас чөлөөлөхгүй.
9. **Тухайн тойргийн сонгогчдын итгэлийг алдах**
   1. Тухайн тойргийн сонгогчдын итгэлийг алдах гэдэгт Хурлын төлөөлөгчийн нийт буюу тодорхой үйл ажиллагаанд сонгогчид сэтгэл ханамжгүй байхыг ойлгоно. Үүнд сонгуулийн мөрийн хөтөлбөрөө биелүүлээгүй, улс төрийн үзэл баримтлалаа албан ёсоор өөрчилж байгаагаа зарласан, сонгогчидтой холбоотой байдаггүй, тэдгээрийн санал бодлыг хүлээн авдаггүй байх хамаарна.
   2. Хурлын төлөөлөгчөөс өөрөөс нь хамаарахгүй бодитой шалтгаанаар сонгуулийн мөрийн хөтөлбөрөө биелүүлээгүй, сонгогчидтой холбоотой байгаагүй нь нотлогдвол түүнийг эгүүлэн татах үндэслэл болохгүй.
   3. Хурлын төлөөлөгчийн улс төрийн үзэл баримтлалтай санал нийлээгүй нь түүнийг эгүүлэн татах асуудлыг санаачлах үндэслэл болохгүй.
10. **Хурлын төлөөлөгчийн ёс зүйн дүрмийг удаа дараа, ноцтой зөрчих**
    1. Хурлын төлөөлөгчийн ёс зүйн дүрмийг зөрчих гэдэгт Хурлын төлөөлөгчийн ёс зүйд харш бөгөөд нийтээр хүлээн зөвшөөрсөн ёс суртахууны зөрчил гаргахыг ойлгоно.
    2. Хурлын төлөөлөгчийн ёс зүйн зөрчил гаргасан болохыг тухайн Хурлын буюу Хурлын холбогдох хорооны шийдвэрээр баталгаажуулсан байна.
11. **Хурлын төлөөлөгчийг эгүүлэн татах асуудлыг санаачлах эрх бүхий этгээд**
    1. Тухайн тойргийн нутаг дэвсгэрт байнга оршин суугаа, Монгол Улсын сонгуулийн насны иргэн Хурлын төлөөлөгчийг эгүүлэн татах асуудлыг санаачлах эрхтэй.
    2. Хурлын төлөөлөгчийг эгүүлэн татах асуудлыг Монгол Улсын иргэн хамтын санал гарган санаачилна.
12. **Хурлын төлөөлөгчийг эгүүлэн татах асуудлыг санаачлах, саналыг хүлээн авах**
    1. Орон нутгийн Хурлын сонгуулийн нэг тойргийн нутаг дэвсгэрт байнга оршин суугаа иргэд хамтаараа (цаашид санаачлагчид гэх) Хурлын төлөөлөгчийг эгүүлэн татах асуудлаар саналаа тухайн Хуралд өргөн мэдүүлнэ. Саналаа бичгээр үйлдэж, холбогдох нотлох баримтын хамт тухайн Хуралд хүргүүлнэ.
    2. Саналд энэ журмын 7 дугаар зүйлд заасан Хурлын төлөөлөгчийг эгүүлэн татах үндэслэлийг тодорхойлон холбогдох нотлох баримтыг дурдаж, санаачлагчдын итгэмжлэгдсэн төлөөлөгчийн мэдээллийг агуулсан байна.
    3. Хурал саналыг хүлээн аваад 14 хоногийн дотор шийдвэрлэх үүрэгтэй.
    4. Хурал саналыг хүлээн аваад уг саналын хувийг дагалдах баримт бичгийн хамтаар тухайн Хурлын төлөөлөгчид хүргүүлж, уг саналын үндэслэл бүрээр тайлбар гаргуулна.
    5. Хурал саналыг хүлээн аваад төлөөлөгчийн ёс зүйн асуудал эрхэлсэн хороогоор хэлэлцүүлж дүгнэлт гаргуулах ба хуралдаанаар хэлэлцэхдээ санаачлагчдын төлөөллийг байлцуулна.
    6. Хурал эгүүлэн татах асуудлаар гаргасан саналыг дэмжсэн шийдвэр гаргавал уг асуудлыг санаачлагчид тухайн төлөөлөгчийн тойргийн сонгогчдоос эгүүлэн татах санал хураалт явуулахыг дэмжиж буй иргэдийн гарын үсэг зуруулах ажил гүйцэтгэнэ.
    7. Хурал гаргасан шийдвэрээ санаачлагчид болон тухайн Хурлын төлөөлөгчид албан ёсоор хүргүүлнэ.
    8. Хурлын гаргасан шийдвэрийг хүлээн зөвшөөрөөгүй бол санаачлагчаас шүүхэд гомдлоо гаргах эрхтэй.
13. **Хурлын төлөөлөгчийг эгүүлэн татах санал хураалт явуулахыг дэмжиж буй иргэдийн гарын үсгийг цуглуулах**
    1. Хурлын төлөөлөгчийг эгүүлэн татах санал хураалт явуулахыг дэмжиж буй иргэдийн гарын үсгийг цуглуулах ажлыг санаачлагч хариуцан зохион байгуулна.
    2. Тухайн төлөөлөгчийн сонгогдсон тойргийн сонгогчдоос гарын үсэг зуруулах ажлыг зохион байгуулна.
    3. Гарын үсэг зурах эсэхээ иргэн сайн дурын үндсэн дээр өөрөө шийдвэрлэнэ. Гарын үсэг зурах, эс зурахыг шаардах, албадахыг хориглоно.
    4. Гарын үсэг зурах, эс зурахад нь нөлөөлөх зорилгоор мөнгө, эд зүйл, бэлэг өгөхийг хориглоно.
    5. Сонгогчдын гарын үсгийг зуруулах маягтын загварыг тухайн Хурал батална. Уг маягтад тухайн иргэний нэр, регистрийн дугаар, оршин суугаа хаяг, гарын үсэг зурсан огноо заавал байна.
    6. Сонгогчдын гарын үсэг зуруулж байгаа иргэн маягтын хуудас бүрт өөрөө гарын үсэг зурж, өөрийн нэр, регистрийн дугаар, оршин суугаа хаягаа заавал бичсэн байна.
    7. Гарын үсэг зурах үйл ажиллагаатай холбоотой зардлыг санаачлагч хариуцна.
14. **Гарын үсэг зуруулах ажлын үргэлжлэх хугацаа, хүлээлгэн өгөх**
    1. Сонгогчдын гарын үсэг зуруулах ажлыг энэ журмын 13.5-д зааснаар Хурлын холбогдох шийдвэр гарсан өдрөөс эхлэн 14 хоногт багтаан явуулна.
    2. Хурлын төлөөлөгчийг эгүүлэн татах санал хураалтыг товлон зарлахад тухайн Хурлын төлөөлөгчийн сонгогдсон тойргийн нийт сонгогчдын хоёр хувиас багагүй тооны гарын үсэг цуглуулсан байвал зохино.
    3. Гарын үсгийн нэгтгэлийг тухайн Хуралд хүлээлгэн өгснөөр гарын үсэг цуглуулах ажил дуусгавар болно.
    4. Санаачлагчдаас сонгогчдын гарын үсгийг зуруулах ажлыг зохион байгуулсан үйл явцын тэмдэглэл бэлтгэн санаачлагчдын итгэмжлэгдсэн төлөөлөгч гарын үсэг зурж, гарын үсгийн нэгтгэлийн хамтаар тухайн Хуралд хүлээлгэн өгнө. Гарын үсгийн нэгтгэлийн хуудас бүр дугаартай, дараалалд оруулсан, Хурлаас баталсан маягтын дагуу бэлтгэсэн байвал зохино.
    5. Хурал уг гарын үсгийн нэгтгэлийг хүлээн аваад ажлын 5 өдөрт багтаан нийт гарын үсгийн тал хувиас доошгүйг санамсаргүй түүврийн аргаар түүвэрлэн шалгах ба тухайн иргэнтэй уулзан нягтлан шалгаж болно6
    6. Хэрэв нийт гарын үсгийн 15-аас доошгүй хувь нь хуурамч, эсхүл хүчин төгөлдөр нийт гарын үсгийн тоо нь энэхүү журмын 15.2-т заасан хэмжээнд хүрээгүй бол Хурал эгүүлэн татах санал хураалт явуулахаас татгалзана.
    7. Гарын үсэг хуурамч гэдэгт тухайн тойргийн нутаг дэвсгэрт байнга оршин суудаггүй, сонгуулийн эрхгүй, эсхүл сонгуулийн насанд хүрээгүй иргэний гарын үсэг байх, тухайн иргэний мэдээлэл нь бодит мэдээллээс зөрүүтэй байх, түүнчлэн гарын үсгийг хуурамчаар үйлдсэн байх хамаарна.
15. **Хурлын төлөөлөгчийг эгүүлэн татах санал хураах өдрийг товлон зарлах**
    1. Хурлын төлөөлөгчийг эгүүлэн татах санал хураалт явуулахыг дэмжсэн иргэдийн гарын үсгийг цуглуулах ажил энэ журамд заасны дагуу явагдсан, хүчинтэй гарын үсгийн тоо нь энэ журмын 15.6-д заасан хэмжээнд хүрсэн гэж үзвэл тухайн Хурал гарын үсгийн нэгтгэлийг хүлээн авсанаас хойш ажлын 5 өдөрт багтаан Хурлын төлөөлөгчийг эгүүлэн татах санал хураах өдрийг товлон зарлана.
    2. Санал хураалтыг санал хураалт болох өдрөөс 45-аас доошгүй хоногийн өмнө зарлана.
    3. Хурлын төлөөлөгчийг эгүүлэн татах санал хураалтыг Ням гарагт явуулна. Санал хураалтыг бүх нийтийн баярын өдөр зохион байгуулахгүй.
    4. Тухайн Хурал Хурлын төлөөлөгчийг эгүүлэн татах санал хураалтыг зохион байгуулж явуулах Санал хураалтын хороо, хэсгийн хороодыг санал хураалт болох өдрөөс 45-аас доошгүй хоногийн өмнө байгуулж, нутаг дэвсгэрийн хэмжээнд нийтэд мэдээлнэ.
    5. Тухайн Хурал санал хураах өдрийг товлон зарлаад санаачлагчдад болон тухайн төлөөлөгчдөд ажлын 3 өдрийн дотор албан ёсоор мэдэгдэх ба санал хураалт болох талаар тухайн тойргийн сонгогчдод хэвлэл мэдээллийн хэрэгслээр дамжуулан зарлан мэдээлнэ.
    6. Санаачлагчид тухайн Хурлаас санал хураах өдрийг товлосон зарласнаас хойш 5 хоногийн дотор Хуралд санал хураалт явуулахаас татгалзаж байгаагаа албан ёсоор мэдэгдэж болно. Хурал санаачлагчдын ирүүлсэн санал хураалт явуулахаас татгалзах тухай албан ёсны мэдэгдлийг хүлээн авсанаас хойш ажлын 5 өдрийн дотор хэлэлцээд санал хураалтыг цуцална.
16. **Хурлын төлөөлөгчийг эгүүлэн татах санал хураалтын хэсэг**
    1. Хурлын төлөөлөгчийг эгүүлэн татах санал хураалтын хэсгийг тухайн төлөөлөгчийн сонгогдсон тойргийн нутаг дэвсгэрт байгуулна. Санал хураалтын хэсгийг байгуулахдаа тухайн Хурлыг сонгох сонгуулийн хэсгийг байгуулсан зарчмыг баримтална.
17. **Хурлын төлөөлөгчийг эгүүлэн татах санал хураалтад оролцох сонгогчдын нэрийн жагсаалт**
    1. Хурлын төлөөлөгчийг эгүүлэн татах санал хураалтад оролцох сонгогчдын нэрийн жагсаалтыг санал хураалт болохоос 20-иос доошгүй хоногийн өмнө үйлдэж сонгогчид нэрийн жагсаалтад байгаа өөрт холбогдох мэдээлэлтэй танилцах боломжоор хангана.
    2. Хурлын төлөөлөгчийг эгүүлэн татах санал хураалтад оролцох сонгогчдын нэрийн жагсаалтыг тухайн төлөөлөгчийн сонгогдсон тойргийн хэмжээнд иргэний улсын бүртгэлийн цахим мэдээллийн санд үндэслэн үйлдэнэ.
    3. Хурлын төлөөлөгчийг эгүүлэн татах санал хураалтад оролцох сонгогчдын нэрийн жагсаалтыг үйлдэх, танилцуулах, хүргүүлэх асуудлыг “Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай” хуулийн 20 дугаар зүйлд заасны дагуу зохицуулна.
18. **Санал хураалтын хороо, хэсгийн хороо**
    1. Санал хураалтын хороо нь харьяалах тойргийн нутаг дэвсгэрийн хэмжээнд дараах бүрэн эрхийг хэрэгжүүлнэ:
       1. Санал хураалт зохион байгуулах ажлыг төлөвлөх, түүнийг зохион байгуулах арга хэмжээг авах;
       2. Санал хураалтын нэгдсэн дүнг гаргаж, нийтэд мэдээлэх;
       3. Санал хураалтын нэгдсэн дүнг тухайн Хуралд өргөн мэдүүлэх;
       4. Харьяалах хэсгийн хорооны үйл ажиллагааг зохион байгуулалт, арга зүйн нэгдсэн удирдлагаар хангах;
       5. Саналын хуудас болон санал хураалтад ашиглах техник хэрэгслийг хүргүүлэх, хадгалах үйл ажиллагааг зохион байгуулах, хяналт тавих;
       6. Хууль тогтоомжид заасан бусад бүрэн эрх.
    2. Хэсгийн хороо нь дараах чиг үүргийг хэрэгжүүлнэ:
       1. Хэсгийн хорооны хаяг, ажиллах цагийн хуваарь, санал авах өдөр, цагийг сонгогчдод мэдээлэх;
       2. Санал авах байр, сонгогчийн бүртгэлийн болон санал авах, тоолох, дүн гаргах, дамжуулах төхөөрөмж /цаашид “санал тоолох төхөөрөмж” гэх/ зэрэг санал авахад шаардлагатай бусад зүйлийг бэлтгэж, сонгогчдын санал авах ажлыг зохион байгуулах;
       3. Санал хураалтын дүнг танилцуулах, нэн даруй дамжуулах;
       4. Хууль тогтоомжид заасан бусад чиг үүрэг.
19. **Хурлын төлөөлөгчийн бүрэн эрх**
    1. Хурлаас төлөөлөгчийг эгүүлэн татах санал хураалтыг дэмжсэн иргэдийн гарын үсэг цуглуулах шийдвэр гарсан өдрөөс эхлэн тухайн төлөөлөгч өөрөө биечлэн болон хэвлэл мэдээллийн хэрэгслээр дамжуулан сонгогчдод тайлбар өгөх эрхтэй.
    2. Санал хураах өдрийг товлон зарласан өдрөөс эхлэн Хурлын төлөөлөгч өөрийн 2 хүртэл итгэмжлэгдсэн төлөөлөгчийг томилон ажиллуулах эрхтэй. Итгэмжлэгдсэн төлөөлөгчийг Санал хураалтын хороо уг төлөөлөгчөөс бичгээр ирүүлсэн хүсэлтийг үндэслэн бүртгэж, үнэмлэх олгоно.
    3. Итгэмжлэгдсэн төлөөлөгчид нь хуулийн хүрээнд иргэдийг эгүүлэн татахын эсрэг санал өгүүлэх талаар ухуулга сурталчилгаа хийх, уг төлөөлөгчийг үйл ажиллагааг тайлбарлан таниулах, төрийн байгууллага, бусад хуулийн этгээдийн өмнө төлөөлөгчийг төлөөлөх эрхтэй байна.
    4. Итгэмжлэгдсэн төлөөлөгч нь тухайн тойргийн нутаг дэвсгэрт байнга оршин суудаг, сонгуулийн эрх бүхий иргэн байна.
    5. Итгэмжлэгдсэн төлөөлөгчөөр төрийн жинхэнэ албан хаагч, түүнчлэн Санал хураалтын хороо, хэсгийн хорооны гишүүн байж болохгүй.
    6. Санал хураах өдрөөс өмнө итгэмжлэгдсэн төлөөлөгчөө тухайн төлөөлөгч эгүүлэн татаж болно. Энэ тухай Санал хураалтын хороонд бичгээр мэдэгдэж, үнэмлэхийг хүчингүйд тооцно.
20. **Санаачлагчдын бүрэн эрх**
    1. Санаачлагчид нь Хурлын төлөөлөгчийг эгүүлэн татах санал хураалтыг товлон зарласан өдрөөс эхлэн санал хураах өдрийг хүртэл хугацаанд уг төлөөлөгчийг эгүүлэн татах үндэслэл, хүлээлгэх хариуцлагын талаар хуулийн хүрээнд иргэдэд ухуулга сурталчилгаа хийх, тайлбарлан таниулах эрхтэй байна.
    2. Санаачлагчдаас энэ журмын 21.1-д заасан үйл ажиллагаа явуулах эрх бүхий төлөөлөгчдийг Санал хураалтын хороо бүртгэж, үнэмлэх олгоно.
21. **Санал хураалтын зардлыг санхүүжүүлэх**
    1. Хурлын төлөөлөгчийг эгүүлэн татах санал хураалтыг товлон зарлах, санал хураалтыг зохион байгуулахтай холбоотой зардлыг тухайн орон нутгийн төсвөөс санхүүжүүлнэ.
    2. Хурлын төлөөлөгчийн болон санаачлагчдын үйл ажиллагааны зардлыг тухайн этгээд өөрөө хариуцна.
    3. Санаачлагчид Хурлын төлөөлөгчийг эгүүлэн татах санал хураалтын талаар ухуулга сурталчилгаа хийх зардлаа санхүүжүүлэх зорилгоор холбогдох хууль тогтоомжид нийцүүлэн зардлын данс нээлгэнэ.
    4. Санаачлагчдын үйл ажиллагааг дэмжиж иргэд, хуулиар хориглоогүй бол хуулийн этгээд хандив өгч болно. Хандив, түүний хэлбэр, хэмжээ, хандивлагч этгээд, бусад зохицуулалтыг “Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай” хуулийн 52, 53, 54, 55 дугаар зүйлд заасны дагуу зохицуулна.
22. **Санал авах байр**
    1. Санал авах байрыг “Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай” хуулийн 61 дүгээр зүйлд заасны дагуу бэлтгэж, санал авах ажлыг зохион байгуулна.
23. **Саналын хуудас**
    1. Саналын хуудас нь “Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай” хуулийн 58.1-д заасан шаардлагын дагуу бэлтгэнэ.
    2. Саналын хуудаст уг төлөөлөгчийг эгүүлэн татахыг дэмжиж байгааг болон эгүүлэн татахын эсрэг саналтай байгааг тэмдэглэх боломжтой байна.
    3. Саналын хуудсыг хэвлүүлэх, хүргүүлэх, хадгалах, хамгаалах асуудлыг “Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай” хуулийн 60 дугаар зүйлд заасны дагуу зохицуулна.
24. **Санал авах ажиллагаа**
    1. Сонгогчийн саналыг Улаанбаатарын цагаар санал авах өдрийн 07:00- 20:00 цаг хүртэл хугацаанд санал авах байранд авна.
    2. Санал авах ажиллагааг “Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай” хуулийн 64 дүгээр зүйлд заасны дагуу зохион байгуулна.
    3. Зөөврийн битүүмжилсэн хайрцгаар санал авах ажиллагааг “Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай” хуулийн 62 дугаар зүйлд заасны дагуу зохион байгуулна.
25. **Сонгогч саналаа өгөх**
    1. Сонгогч санал авах байранд биечлэн ирж саналаа өгөх бөгөөд саналаа өгөх ажиллагааг “Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай” хуулийн 65 дугаар зүйлд заасны дагуу зохицуулна.
    2. Сонгогч зөөврийн битүүмжилсэн хайрцгаар санал өгөх бол “Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай” хуулийн 63 дугаар зүйлд заасны дагуу зохицуулна.
26. **Санал хураалтыг ажиглах**
    1. Хурлын төлөөлөгч, санаачлагчид санал авах ажиллагааг санал авах байр бүрт 1 хүртэл ажиглагч томилон ажиллуулж болно.
    2. Ажиглагчид тавигдах шаардлага, ажиглагчийн эрх, ажиглах үйл ажиллагааг “Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай” хуулийн 66 дугаар зүйлд заасны дагуу зохицуулна.
27. **Санал хураалтын дүн гаргах**
    1. Санал хураалтын дүнг “Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай” хуулийн 70 дугаар зүйлд заасны дагуу хэсэг бүрт гаргана.
28. **Санал хураалтын дүн, бичиг баримтыг хүргүүлэх**
    1. Хэсгийн хороо санал тоолох төхөөрөмжөөс хэвлэсэн тухайн хэсгийн санал хураалтын дүнг танилцуулсны дараа санал хураалтын дүнгийн хуудсыг холбогдох бусад баримт бичгийн хамт Санал хураалтын хороонд нэн даруй хүргүүлнэ.
    2. Хэсгийн хороо саналын хайрцаг (санал тоолох төхөөрөмж)-аас гарсан саналын хуудас, буцааж хураагдсан саналын хуудас, зарцуулагдаагүй үлдсэн саналын хуудсыг тус тусад нь тоолон, багцлан боож битүүмжлэн, сонгуулийн бусад баримт бичгийн хамт сум, дүүргийн сонгуулийн хороонд хүргүүлнэ.
29. **Санал хураалтын дүнг нэгтгэх, мэдээлэх**
    1. Тухайн санал хураалтын хороо хэсгүүдэд явагдсан санал хураалтын дүнгийн нэгтгэлд үндэслэн санал хураалтын нэгдсэн дүнг гаргана.
    2. Санал хураалтад оролцсон нийт сонгогчдын талаас илүү хувь нь эгүүлэн татахыг дэмжсэн санал өгсөн Хурлын төлөөлөгчийг эгүүлэн татсанд тооцож нийтэд мэдээлнэ.
    3. Тухайн санал хураалтын хороо саналын хураалтын нэгдсэн дүн болон Хурлын төлөөлөгчийг эгүүлэн татах эсэх тухай шийдвэрийг санал хураалт дууссанаас хойш ажлын 5 өдрийн дотор тухайн иргэдийн Төлөөлөгчдийн Хуралд өргөн мэдүүлнэ.
30. **Санал хураалтыг хүчингүйд тооцох, дахин санал хураалт явуулах**
    1. Тухайн санал хураалтын хороо дараах тохиолдолд санал хураалтыг хүчингүйд тооцно.
       1. Тухайн тойрогт бүртгэлтэй сонгогчдын талаас илүү хувь нь санал хураалтад оролцоогүй;
       2. Хүндэтгэн үзэх шалтгаангүй байхад зарласнаас өөр байранд санал авсан буюу зарласнаас өөр өдөр санал авсан нь санал хураалтын дүнд ноцтой нөлөөлөхөөр бол;
       3. саналын хуудас бүхий зөөврийн битүүмжилсэн саналын хайрцгийг алдсан, үрэгдүүлсэн нь сонгуулийн дүнд ноцтой нөлөөлөхөөр бол.
    2. Энэ журмын 31.1.2 болон 31.1.3-т заасан үндэслэлээр санал хураалтыг хүчингүйд тооцсон бол тухайн тойргийн хэмжээнд дахин санал хураалт явуулна.
    3. Энэ журмын 31.1.1-д заасан үндэслэлээр санал хураалтыг хүчингүйд тооцсон бол дахин санал хураалт явуулахгүй бөгөөд Хурлын төлөөлөгчийг эгүүлэн татахыг дэмжээгүйд тооцно.
31. **Хурлын төлөөлөгчийн бүрэн эрхийг хугацаанаас нь өмнө дуусгавар болгох**
    1. Энэ журмын 30.2-т зааснаар Хурлын төлөөлөгчийг эгүүлэн татсанд тооцсон бол тухайн Хурал санал хураалтын нэгдсэн дүнг хэлэлцээд уг төлөөлөгчийн бүрэн эрхийг хугацаанаас нь өмнө дуусгавар болгох тухай тогтоол гаргана.
32. **Хурлын төлөөлөгчийг эгүүлэн татах санал хураалттай холбоотой маргааныг шийдвэрлэх**
    1. Санал хураалт явуулах үйл ажиллагаатай холбоотой аливаа маргаан, түүний дотор эгүүлэн татах үндэслэл, санаачлагчдын үйл ажиллагаа, дэмжигчдийн цуглуулсан гарын үсэг, санал хураалтыг товлон зарласан, зохион байгуулсан үйл явц, санал хураалтын үр дүнтэй холбоотой маргааныг “Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай” хуульд заасан сонгуулийг зохион байгуулах үйл ажиллагаатай холбоотой маргааныг хянан шийдвэрлэх зохицуулалтыг адилтган хэрэглэнэ.
33. **Хурлын төлөөлөгчийг эгүүлэн татах асуудалтай холбоотой хууль тогтоомж зөрчигчдөд хүлээлгэх хариуцлага**
    1. Хурлын төлөөлөгчийг эгүүлэн татах асуудалтай холбоотой хууль тогтоомж зөрчсөн этгээдэд эрүүгийн хариуцлага хүлээлгэхээргүй бол Зөрчлийн тухай хууль болон Төрийн албаны тухай хуульд заасан хариуцлага хүлээлгэнэ.